Willelmus Dei gratia Senonensis archiepiscopus. Omnibus ad quos littere presentes pervenerint in Domino salutem. Universitati vestre notum fieri volumus quod veniens ante nos Symon de Nois cum uxore sua et liberis suis donavit et concessit ad laudationem eorum ecclesie Vallis lucentis et fratribus in perpetuum usuarium animalibus eorum per totam terram suam et in bosco et in plano, in glande et in herba. Actum est istud in via inter Senonem et Molinuns presentibus Vitali presbitero de Reigni, Rainaudo de Molinuns, Bartholomeo senescalco, Teone preposito, Hugone preposito Ville nove, Radulfo majore de Fuissi. Quod ut ratum firmumque permaneat, presentis scripti patrocinio et sigillo nostro confirmavimus.